**ELTE TTK HÖK**

**Sportbiztos beszámoló**

Földes Zsuzsanna

Az alábbiakban a májusban lezajlott 5vös 5 km élménybeszámolóját és további sportbiztosi tisztséghez kötődő tevékenységeim olvashatjátok.

2012. május 8-án lezajlott a 22. 5vös 5km futóverseny az ELTE Lágymányosi campusán. A versenyen az előző napi esős időhöz képest magas volt a létszám, összesen 281-en teljesítették a távot.

Voltak gondok a jelentkezési rendszerrel. Jót akartunk, nem teljesen sikerült. Meg szerettük volna könnyíteni a jelentkezők dolgát azzal, hogy a jelentkezésnél ne kelljen beirogatniuk az adatokat, hanem a legördülő lehetőségekből választhassanak. Sajnos több éve, az ELTE Hallgató, ELTE Dolgozó, ELTE Oktató kategóriák között keveredés van, legtöbbször a Phd hallgatóknál. A program átírása ezek szerint későn lett végrehajtva, többet kellett volna tesztelnünk. Az internetes nevezés a verseny előtt egy héttel indult, és láthatóan van a versenyben potenciál, ha a nehézségek ellenére is 281-en regisztráltak előre. Ez a verseny sportszakmai része, ebben nem nagyon van tapasztalatom, viszont egy fontos kulcselem, sok minden múlik rajta. Láthatóan sokat is szenvedtünk miatta, leginkább az eredményhirdetésnél, a kategóriák tipizálásánál, ugyanis a helyezés senkinek sem mindegy, és ha valaki rosszul írta be a kategóriát, azt nekünk észre kellett vennünk. Sokat köszönök Hajdú Péternek, az időmérőnknek, volt mit javítani a helyszínen. Ezért is szükséges ősszel erre nagyobb hangsúlyt fektetni. A honlapért, a előnevezés lebonyolításáért az informatikus, a Kft. informatikusa, Tóth Attila Szilárd felelt.

Frissítő. Igen, kimaradt, pedig a megbeszéltek alapján lett volna. És volt is, mégpedig a raktárakban, szőlőcukorral meg szörppel együtt. Megvételre kerültek, de kihelyezésre nem. Ősszel hasznát vesszük. Mivel fél hatig nem volt jóformán áram, és mindenki ezzel volt elfoglalva, ugyanis áram nélkül nincs nevezés és időmérés sem. Az ELMŰ küldött egy embert, ott cirkuszolt, minden borult. Fél hatra sikerült egy generátort szerezni, addigra gyakorlatilag lement a verseny.

A biciklis felvezető eltévedt, nem ment végig a Tudósok körútján, hanem betért a BME I épületénél, és így kicsit félrevezette az élmezőnyt, de szerencsére ők tudták merre kell futni, olyan sok hátrányt nem szereztek. A srácot nem én hoztam, nem ismertem. A már megszokott felvezetőnk lesérült, így Kórodi Nóra( ELTE ESZ Kft. dolgozója) mondta, hogy szerez. Csak sajnos nem volt már a rajt előtt annyi időnk, hogy menjek vele egy kört a pályán. Adtam neki egy térképet, lerajzoltam, elmagyaráztam, azt mondta nem gond, érti merre kell menni. Ilyet nem szabad hagyni hogy előforduljon, ősszel ilyen nem fog történni.

Pólók, ELTE címer. Mikor a grafikus mutatta a mintát, benne volt a címer. A pólónyomó rontotta el, el is ismerte, kevesebb pénzt is kért érte. A vektoros pdf-et mi elküldtük, a szitanyomásnál akadt el, így nem is fizettük ki a teljes összeget.

A legnagyobb probléma az volt, hogy volt egy ELTE Kft. és volt egy ELTE TTK HÖK Sportbiztos. Mindketten szervezők voltak, de egyik sem volt főszervező.

És hogy ne csak a rosszat említsem: idén is chip-es időmérési rendszerrel mértük az időt a Balaton Time Team segítségével. Az időmérési technológia segítségével a verseny után hamar pontos eredményt hirdethettünk az összetett kategóriákban is. Kicsit bonyolította az eredményhirdetést, hogy ismét sokan voltak az utolsó percben regisztrálók.

A Nike, mint egyik támogatónk, idén is jött a futókamionjával, így sokan profi futócipőkben teljesíthették a távot.

Hangulatfokozóként az eredményhirdetés előtt rocky bemutató volt, utána pedig a cheerleaderek szórakoztatták a futókat és hozzátartozóikat.

Sikernek értékelem, hogy nem csak a lágymányosi karokról, hanem az ELTE összes karáról jöttek futók, sőt más budapesti egyetemekről is, mint a BME, SOTE, Óbudai Egyetem, voltak résztvevők. A Legsportosabb Kar a TTK lett, 118 résztvevővel, és vándorkupában részesült.

Április 18-án a leendő mentoroknak tartottam előadást.

 E hónapban 3 ülés volt tartva; kettő az 5vös 5 km előtt, melyen megbeszéltük a teendőket, egy pedig a verseny után. Az összegző gyűlés május 24-én volt, levontuk a tanulságokat, sok mindent máshogy kell csinálni, ha együtt dolgozunk a Kft.-vel és sikeres, hibák nélküli rendezvényt szeretnénk magunk mögött tudni.

 Köszönöm, hogy elolvastad a beszámolóm. Ha bármi kérdésed lenne a beszámolóm vagy a munkám kapcsán, azt szívesen fogadom személyesen, elektronikus úton vagy telefonon.(sportbiztos@ttkhok.elte.hu, 70/5130414).

Budapest, 2012. május 31.

 Földes Zsuzsanna
ELTE TTK HÖK
 Sportbiztos
sportbiz@ttkhok.elte.hu
 Tel.:+36705130414